Πίτα σφακιανή στο τηγάνι
Λεπτή, απίθανα νόστιμη και φίνα πίτα από την Κρήτη με γέμιση φρέσκιας μυζήθρας και επικάλυψη από μέλι θυμαρίσιο.
500 γρ. (4 κοφτές κούπες) αλεύρι για όλες τις χρήσεις            , 240 ml (περίπου 1 + 1/4 της κούπας) χλιαρό νερό, 70 ml (1/3 της κούπας) ρακή, 50 ml (1/4 της κούπας) ελαιόλαδο, 1/2 κουτ. γλυκού αλάτι,  500 γρ. μαλακό ανθότυρο ή φρέσκια μυζήθρα Κρήτης, λίγο λάδι για το τηγάνισμα, μέλι θυμαρίσιο, σουσάμι καβουρδισμένο (προαιρετικά)
Για την πίτα σφακιανή στο τηγάνι, σε βαθύ μπολ ανακατεύουμε  το νερό, τη ρακή, το ελαιόλαδο και το αλάτι.Προσθέτουμε σταδιακά το αλεύρι και ζυμώνουμε μέχρι  να σχηματιστεί μια ζύμη που  δεν κολλάει στα χέρια.Χωρίζουμε τη ζύμη σε 12-16 κομμάτια και τα πλάθουμε σε μικρές μπάλες. Το ίδιο κάνουμε και με το τυρί.  Σε λεία επιφάνεια ανοίγουμε με τον πλάστη κάθε ζυμαράκι σε λεπτό δίσκο διαμέτρου περίπου 10 εκ. Βάζουμε μια μπάλα τυριού στο κέντρο και κλείνουμε γύρω γύρω με τη ζύμη ώστε να καλύψουμε και να εγκλωβίσουμε το τυρί. Το ανοίγουμε ξανά με τον πλάστη, σε λεπτό δίσκο, προσέχοντας να μην ανοίξει το ζυμαράκι και βγει το τυρί. Επαναλαμβάνουμε την ίδια διαδικασία μέχρι να τελειώσουν τα υλικά.Αλείφουμε με λίγο λάδι ένα αντικολλητικό τηγάνι και το ζεσταίνουμε σε δυνατή φωτιά. Τηγανίζουμε κάθε πιτάκι χωριστά για περίπου 2 λεπτά από κάθε πλευρά, μέχρι να ροδίσουν καλά.  Περιχύνουμε τις πίτες με μέλι, όσο είναι ακόμη ζεστές. Εάν θέλουμε, τις πασπαλίζουμε με λίγο καβουρδισμένο σουσάμι. 
Αλεύρι (ζύμες),Τυρί,Κεράσματα